## Pravilnik o statusu stranaca u Republici Hrvatskoj

### NN 202/2003 (27.12.2003.), Pravilnik o statusu stranaca u Republici Hrvatskoj

# MINISTARSTVO UNUTARNJIH POSLOVA

3214

Na
temelju članka 112. stavka 1. točke 1., 2., 3., 4., 6., 7. i 8. Zakona o
strancima (»Narodne novine«, broj: 109/03) ministar unutarnjih poslova donosi

## PRAVILNIK

### O STATUSU STRANACA U REPUBLICI HRVATSKOJ

1. OPĆE ODREDBE

Članak 1.

Ovim Pravilnikom propisuje se način odobravanja
boravka stranaca, obrasci zahtjeva odobrenog boravka, osobnih iskaznica za
stranca, prijava i odjava boravišta i prebivališta, radnih dozvola te vođenje
evidencija.

Članak 2.

Zahtjev za izdavanje odobrenja za privremeni i stalni
boravak stranca te osobne iskaznice za stranca, stranac podnosi osobno, pisanim
putem.

Zahtjev za izdavanje radne dozvole za stranca podnosi
poslodavac, pisanim putem.

Isprave koje se prilažu uz zahtjeve iz stavka 1. i 2.
ovog članka, moraju biti u izvorniku ili ovjerenom presliku, a strane isprave i
u ovjerenom prijevodu na hrvatskom jeziku.

Članak 3.

Obrasci propisani ovim Pravilnikom tiskaju se nahrvatskom
i engleskom jeziku.

2.
PRIVREMENI BORAVAK, POSLOVNA DOZVOLA I STALNI BORAVAK

Članak
4.

Obrazac
zahtjeva za izdavanje odobrenja za privremeni boravak, poslovnu dozvolu i
stalni boravak (u daljnjem tekstu: Obrazac 1a) bijele je boje, pravokutnog
oblika, veličine 21 ´ 29,7 cm.

Obrazac
1a sadrži prostor za upis sljedećih podataka: oznaka vrste boravka, prezime,
bivše odnosno rođeno prezime, ime, spol, ime oca i majke, datum, mjesto i
država rođenja, državljanstvo, bračno stanje, adresa u Republici Hrvatskoj,
adresa u inozemstvu, svrha boravka, podatak o statusu osobe na temelju kojeg se
traži odobrenje boravka, podatak o putnoj ispravi, rok važenja odobrenog
boravka, rok važenja osobne iskaznice za stranca, podatke o ulasku u Republiku
Hrvatsku, podatak o sredstvima za uzdrža­vanje, zdravstvenom osiguranju,
zakonskoj obvezi uzdrža­vanja druge osobe, osiguranom stanovanju, stupnju
naobrazbe, predviđeno trajanje boravka, razlozi podnošenja zahtjeva, napomena,
mjesto i datum podnošenja zahtjeva i potpis podnositelja zahtjeva, prostor za
fotografiju i potpis službene osobe.

Obrazac 1a sadrži i prostor za upis sljedećih
podataka: ishod postupka po zahtjevu, broj i vrstu odobrenja, datum izdavanja
odobrenja, rok važenja i potpis službene osobe.

Podatke iz stavka 3. ovog članka popunjava službena
osoba tijela kojem je zahtjev podnesen.

Članak 5.

Zahtjevu iz članka 4. ovog Pravilnika prilažu se
dvije fotografije veličine 3 ´ 3,5 cm, preslik važeće putne isprave,
izvod iz matične knjige rođenih, dokaz o osiguranim sredstvima za uz­dr­ža­­vanje,
osiguranom stanovanju, zdravstvenom osiguranju te pot­v­rda o prijavi
boravišta.

Članak 6.

Zahtjevu za odobrenje privremenog boravka, stranac je
du­žan, ovisno o svrsi privremenog boravka, uz priloge iz članka 5. ovog
Pravilnika, priložiti:

1. potvrdu o svojstvu učenika odnosno studenta;

2. radnu dozvolu ili drugi odgovarajući dokaz o
ispunjenju uvjeta za primjenu članka 95. Zakona o strancima;

3. odobrenje tijela nadležnog za poslove znanosti;

4. potvrdu medicinske ustanove u kojoj se liječi;

5. izvod iz matične knjige vjenčanih ne stariji od
šest mjeseci, dokaz o hrvatskom državljanstvu odnosno odobrenom boravku
supružnika;

6.
dokaz o hrvatskom državljanstvu odnosno odobrenom bo­rav­ku člana uže obitelji;

7.
drugi dokaz na osnovi kojeg se može utvrditi opravdanost boravka.

Zahtjevu za prvi privremeni boravak stranac je dužan
priložiti i uvjerenje o nekažnjavanju države čiji je državljanin ili u kojoj
ima stalni boravak. Uvjerenje o nekažnjavanju ne smije biti starije od šest
mjeseci.

Članak 7.

Zahtjevu za izdavanje poslovne dozvole, stranac je
dužan, uz priloge iz članka 5. i članka 6. stavka 2. ovog Pravilnika, priložiti
dokaz o registraciji trgovačkog društva, obrta, s obrtom izjed­načene
djelatnosti, slobodnog zanimanja ili ugovor o pružanju usluga iz članka 85.
stavak 3. Zakona o strancima.

Članak 8.

Zahtjevu za odobrenje stalnog boravka po osnovi
braka, stranac je dužan, uz priloge iz članka 5. ovog Pravilnika, priložiti
izvod iz matične knjige vjenčanih ne stariji od šest mjeseci te dokaz o
hrvatskom državljanstvu odnosno odobrenom boravku supružnika.

Članak
9.

Obrazac
odobrenja za privremeni boravak, poslovnu dozvolu i stalni boravak (u daljnjem
tekstu: Obrazac 2a) pravokutnog je oblika, veličine 10,5 ´ 7,4 cm.

Obrazac
2a sadrži: grb Republike Hrvatske, naziv »Republika Hrvatska«, naziv »odobrenje
boravka«, serijski broj, broj odobrenja, prostor za upis prezimena, imena,
broja putovnice, vrste boravka, roka važenja, mjesto i datum izdavanja, potpis
službene osobe i pečat te prostor za napomene.

Odobrenje
privremenog boravka, poslovne dozvole i stalnog boravka unosi se u putnu
ispravu u obliku naljepnice.

3.
OTKAZ BORAVKA

Članak 10.

Obrazac otkaza boravka strancu koji boravi u
Republici Hrvat­skoj do 90 dana, strancu kojem je odobren privremeni boravak i
strancu kojem je odobren stalni boravak (u daljnjem tekstu: Obrazac 3a),
pravokutnog je oblika, veličine 10,5 ´ 7,4 cm.

Obrazac 3a sadrži: grb Republike Hrvatske, naziv
»Republika Hrvatska«, naziv »otkaz boravka«, serijski broj, broj rješenja,
prezime i ime stranca, broj putovnice, vrstu boravka, rok za napuštanje
Republike Hrvatske, mjesto izdavanja i datum, potpis službene osobe i pečat.

Otkaz boravka unosi se u putnu ispravu u obliku
naljepnice, nakon što je rješenje o otkazu boravka strancu postalo pravo­moćno.

Članak 11.

Nadležno tijelo poništit će odobrenje iz članka 9.
stavka 3. ovog Pravilnika, na način da se preko naljepnice otisne štambilj
»PONIŠTENO« te se upiše datum, potpis službene osobe i pečat, tako da je dio
pečata otisnut preko naljepnice.

4.
OSOBNA ISKAZNICA ZA STRANCA

Članak 12.

Obrazac zahtjeva za izdavanje osobne iskaznice za
stranca (u daljnjem tekstu: Obrazac 4a) bijele je boje, veličine 21 ´ 29,7 cm.

Obrazac 4a sadrži prostor za upis sljedećih podataka:
prezime, ime, rođeno prezime i ime roditelja, spol, datum, mjesto i država
rođenja, državljanstvo, zanimanje, boravište odnosno pre­bivalište u Republici
Hrvatskoj, status stranca u Republici Hrvat­skoj, mjesto i datum podnošenja
zahtjeva te potpis podnositelja zahtjeva.

Poleđina Obrasca 4a sadrži prostor za upis sljedećih
podataka: ishod postupka po zahtjevu, broj osobne iskaznice za stranca, datum i
mjesto izdavanja, rok važenja, potpis primatelja osobne iskaznice za stranca i
potpis službene osobe.

Podatke iz stavka 3. ovog članka popunjava službena
osoba tijela kojem je zahtjev podnesen.

Članak 13.

Zahtjevu iz članka 12. ovog Pravilnika prilažu se
dvije fotografije veličine 35 ´ 45 mm.

Osoba mora biti fotografirana s lica (en face), otkrivena
čela, bez pokrivala za glavu (šešira, kape ili marame) i to tako da 70 do 80%
visine fotografije pokazuje glavu osobe od brade do tjemena.

Iznimno,
starije osobe koje prema narodnim običajima nose maramu ili kapu kao sastavni
dio nošnje, mogu priložiti fotografiju na kojoj su pod maramom ili kapom.

Fotografija ne smije biti dotjerivana (retuširana)
niti izrađena opremom za samofotografiranje.

Fotografija mora biti izrađena na bijelom, sjajnom,
tankom foto-papiru.

Članak 14.

Za svaku izdanu osobnu iskaznicu za stranca popunjava
se karton izdane osobne iskaznice za stranca (u daljnjem tekstu: Obrazac 5a.)

Obrazac 5a plave je boje, veličine 10 ´ 21,5 cm.

Obrazac 5a sadrži prostor za upis nadležnog tijela,
prostor za fotografiju i otisak papilarnih linija podnositelja zahtjeva te
prostor za upis prezimena, imena, serijskog broja osobne iskaznice za stranca,
vrstu boravka, broj odobrenja, datum rođenja, spol, državljanstvo, boravišta
odnosno prebivališta, adrese stanovanja, datum izdavanja, rok važenja osobne
iskaznice za stranca i podatak o utvrđenom identitetu.

Poleđina Obrasca 5a sadrži prostor za potpis
podnositelja zahtjeva, datum uručenja i potpis primatelja osobne iskaznice za
stranca, potpis osobe koja je zahtjev rješavala, potpis osobe koja je uručila
osobnu iskaznicu za strance i prostor za napomenu.

Članak 15.

Nadležno tijelo podnositelju zahtjeva izdaje potvrdu
o podnijetom zahtjevu za izdavanje osobne iskaznice za stranca.

Potvrda iz stavka 1. ovog članka vrijedi 30 dana od
dana podnošenja zahtjeva, a osoba ju je prilikom uručenja osobne iskaznice za
stranca dužna vratiti nadležnom tijelu.

Potvrda sadrži podatke o prezimenu i imenu
podnositelja zahtjeva, boravištu odnosno prebivalištu i adresi stanovanja,
nazivu nadležnog tijela, registarskom broju, datumu izdavanja potvrde, napomene
o roku važenja potvrde, potpis službene osobe i mjesto za pečat.

Potvrda je sastavni dio Obrasca 5a i od istog se
odvaja perforacijom.

Članak 16.

Obrazac zahtjeva za tehničku izradu osobne iskaznice
za stranca (u daljnjem tekstu: Obrazac 6a) bijele je boje, veličine 21 ´ 29,7 cm

Obrazac 6a sadrži prostor za upis registarskog broja,
serijskog broja osobne iskaznice za stranca, naziv nadležnog tijela, prezimena,
imena, datuma rođenja, datuma izdavanja, roka va­ženja osobne iskaznice za
strance, spola, državljanstva, statusa stranca, mjesta i države rođenja,
prebivališta odnosno boravišta, prostor za fotografiju i potpis podnositelja
zahtjeva.

Članak 17.

Podnositelju zahtjeva za izdavanje osobne iskaznice
za stranca uzima se otisak papilarnih linija kažiprsta desne ruke.

Ako podnositelj zahtjeva nema kažiprsta, uzima se
otisak srednjeg prsta ili nekog drugog prsta desne ruke, a ako nema desne ruke
uzima se otisak kažiprsta ili drugog prsta lijeve ruke.

U slučaju iz stavka 2. ovog članka, upisuje se
odgovarajuća napomena na poleđini Obrasca 5a.

Članak 18.

Obrazac osobne iskaznice za stranca (u daljnjem
tekstu: Obrazac 7a) pravokutnog je oblika veličine 85,6 ´ 53,98 mm i izrađen je
od polikarbonatnog materijala.

Obrazac 7a sadrži: grb Republike Hrvatske, naziv
»Republika Hrvatska«, naziv »osobna iskaznica za stranca«, broj osobne
iskaznice za stranca, prostor za upis prezimena, imena, spola, državljanstva,
datuma rođenja, roka važenja osobne iskaznice za stranca te prostor za
fotografiju i potpis osobe.

Poleđina Obrasca 7a sadrži prostor sljedećih
podataka: mje­sto i država rođenja, prebivalište odnosno boravište i adresa
stanovanja, status stranca u Republici Hrvatskoj, naziv nadležnog tijela koje izdaje
osobnu iskaznicu, datum izdavanja te podatke za strojno čitanje.

Na
poleđini Obrasca 7a nalazi se oznaka za osobnu iskaznicu za stranca na
Braillevom pismu »OIS«.

Članak
19.

U
obrazac 7a podatak o spolu se upisuje oznakom »Ž« za ženski spol, a oznakom »M«
za muški spol.

Upis
podataka u Obrazac 7a obavlja se sukladno među­narodnim standardima za strojno
čitanje isprava.

Članak
20.

Nakon
tehničke izrade osobne iskaznice za strance, Obrazac 6a čuva nadležno tijelo u
registratorima po registrarskom broju, jednu godinu od dana zaprimanja zahtjeva
za izdavanje osobne iskaznice za stranca.

Nakon isteka roka iz stavka 1. ovog članka Obrazac 6a
uništava povjerenstvo koje imenuje ministar unutarnjih poslova.

Povjerenstvo iz stavka 2. ovog članka ima predsjednika
i četiri člana. Predsjednik povjerenstva mora biti policijski službenik
Ministarstva unutarnjih poslova koji obavlja poslove suzbijanja kriminaliteta.

O uništenju dokumentacije iz stavka 1. ovog članka
povjerenstvo sastavlja zapisnik.

Članak 21.

Osobnu iskaznicu za stranca, koja iz bilo kojeg
razloga ne može služiti svojoj svrsi (istek roka važenja, oštećenje, zamjena
zbog promjene osobnih podataka i dr.) nadležno tijelo je dužno poništiti te
razlog poništenja evidentirati na informacijskom sustavu Ministarstva.

Poništenje osobne iskaznice za stranca obavlja se
fizičkim bušenjem.

Članak 22.

Stranac je dužan prilikom prijave navesti sve
okolnosti o gubitku, nestanku ili krađi osobne iskaznice za stranca.

Članak 23.

Nadležno tijelo izdat će osobnu iskaznicu za stranca
nakon što utvrdi da je njen nestanak stranac dao oglasiti u »Narodnim
novinama«.

Članak 24.

Osobna
iskaznica za stranca čiji je nestanak prijavljen, a koja je u međuvremenu
pronađena, vratit će se strancu, a postupak koji je pokrenut na osnovi prijave
o nestanku obustavit će se, ako isprava nije proglašena nevažećom.

Osobna
iskaznica za stranca koja je pronađena, a ne može se uručiti strancu na čije
ime glasi, dostavit će se nadležnom tijelu koje je izdalo osobnu iskaznicu za
stranca.

5.
BORAVIŠTE I PREBIVALIŠTE

Članak 25.

Obrazac zahtjeva za prijavu i odjavu boravišta i
prebivališta, odnosno prijavu promjene adrese stana (u daljnjem tekstu: Obrazac
8a), bijele je boje, veličine 21 ´ 29,7 cm.

Obrazac 8a sadrži prostor za upis sljedećih podataka:
prezime, ime, mjesto i država rođenja, državljanstvo, vrsta i broj putne ili
druge isprave o identitetu, vrsta i broj vize i mjesto izdavanja, datum i
mjesto ulaska u Republiku Hrvatsku, datum do kojeg stranac ima pravo boravka,
prebivalište odnosno boravište i adresa, prethodno prijavljeno boravište ili
prebivalište u Republici Hrvatskoj, datum prijave i odjave, napomena te potpis
podnositelja zahtjeva.

Nadležno tijelo podnositelju zahtjeva iz stavka 1.
ovog član­ka izdaje potvrdu.

Potvrda sadrži prostor za upis prezimena, imena,
mjesta i države rođenja, vrste i broja putne ili druge isprave o identitetu,
prijavi ili odjavi boravišta ili prebivališta odnosno prijavi pro­mjene adrese
stana, datumu prijave i odjave te potpis podnositelja zahtjeva.

Potvrda je sastavni dio Obrasca 8a i od istog se
odvaja perforacijom.

Članak 26.

Podnositelj zahtjeva iz članka 25. stavka 1. ovog
Pravilnika, dužan je uredno i u cijelosti upisati sve podatke iz Obrasca 8a na
osnovi jedne od sljedećih isprava: strane putne isprave, putne isprave za
stranca, osobne iskaznice za stranca, strane putne isprave na osnovi koje je
strancu izdana granična propusnica, potvrde o privremenom zadržavanju ili
oduzimanju putne isprave ili potvrde o prijavi nestanka putne isprave.

Fizička osoba ili odgovorna osoba u pravnoj osobi
koja pruža usluge smještaja strancima, kada utvrdi da je isprava iz sta­v­­ka
1. ovog članka nevaljana, da je protekao rok važenja vize ili odobrenja za
privremeni boravak ili je protekao rok važenja granične propusnice, dužna je o
tome staviti napomenu u Obrazac 8a i odmah obavijestiti nadležno tijelo.

Članak 27.

Stranci koji u Republiku Hrvatsku dolaze stranim
plovilima namijenjenim razonodi ili športu i koji se koriste smještajem na tim
plovilima prijavljuju svoj boravak samo u luci odnosno pristaništu u kojem se
po njihovom ulasku u Republiku Hrvatsku obavlja kontrola prelaska državne
granice.

U slučaju iz stavka 1. ovog članka, zahtjev iz članka
25. stav­ka 1. ovog Pravilnika podnosi se tijelu nadležnom za kontrolu prelaska
državne granice.

6.
RAD STRANACA

Članak
28.

Obrazac
zahtjeva za izdavanje radne dozvole za stranca (u dalj­njem tekstu: Obrazac
9a), bijele je boje, veličine 21 ´ 29,7 cm.

Obrazac 9a sadrži prostor za upis sljedećih podataka:
naziv, sjedište i adresa poslodavca, registarski broj u Hrvatskom zavodu za
zdravstveno osiguranje, šifru djelatnosti, razdoblje za koje se zahtijeva radna
dozvola, naziv radnog mjesta, godišnja kvota, sezonsko zapošljavanje, dnevna
migracija, podatke o strancu – prezime, ime, ime jednog od roditelja, datum
rođenja, spol, mjesto i država rođenja, državljanstvo, adresa boravka u
Republici Hrvat­skoj, šifra i naziv zanimanja, stručna sprema, podatak o radnom
odnosu te prostor za upis podataka o vrsti isprave, broju, datumu izdavanja,
roku važenja, nadležnom tijelu koje je ispravu izdalo, mjestu i državi
izdavanja, mjestu i datumu podnošenja zahtjeva, potpis podnositelja zahtjeva i
pečat.

Članak 29.

Nadležno tijelo podnositelju zahtjeva iz članka 28.
stavka 1. ovog Pravilnika izdaje potvrdu.

Potvrda iz stavka 1. ovog članka sadrži: naziv,
sjedište i adresa poslodavca, prezime i ime stranca za kojeg se radna dozvola
izdaje, naziv nadležnog tijela, datum izdavanja, potpis službene osobe i pečat.

7.
EVIDENCIJE

Članak
30.

Nadležno
tijelo vodi evidenciju o:

1. strancima na boravku do 90 dana

2. strancima na privremenom boravku

3. strancima kojima je izdana poslovna dozvola

4. strancima na stalnom boravku

5. izdanim osobnim iskaznicama za strance

6. izgubljenim, nestalim, ukradenim i poništenim
osobnim iskaznicama za strance

7. prijavi i odjavi boravišta ili prebivališta
odnosno promjeni adrese stana

8. strancima kojima je otkazan boravak

9. strancima kojima je izdana radna dozvola.

Članak 31.

Evidencije iz članka 30. ovog Pravilnika vode se na
informacijskom sustavu Ministarstva unutarnjih poslova.

Evidencije iz članka 30. točke 1., 5. i 7. ovog
Pravilnika vode se i u registru odnosno kartoteci.

Članak 32.

Evidencija iz članka 30. točke 1. ovog Pravilnika
sadrži:

– ime i prezime stranca

– datum, mjesto i državu rođenja

– državljanstvo

– vrstu i broj putne ili druge isprave o identitetu,

– vrstu, broj, svrhu i mjesto izdavanja vize,

– mjesto i datum ulaska u Republiku Hrvatsku,

– rok do kada stranac može boraviti u Republici
Hrvatskoj.

Članak 33.

Evidencija
iz članka 30. točke 2., 3. 4. i 8. ovog Pravilnika sadrži:

–
evidencijski broj stranca,

–
prezime i ime stranca (ime oca ili majke),

–
datum, mjesto i državu rođenja,

– državljanstvo,

– zanimanje, stručnu spremu i zaposlenje u Republici
Hrvat­skoj,

– bračno stanje,

– podatke o kaznenoj ili prekršajnoj odgovornosti
stranca,

– broj, vrstu, datum, mjesto izdavanja i rok važenja
putne isprave,

– datum i mjesto ulaska u Republiku Hrvatsku,

– boravište odnosno prebivalište i adresu u Republici
Hrvat­skoj.

Članak 34.

Evidencija o strancima na privremenom boravku i o
strancima kojima je izdana poslovna dozvola, uz podatke iz članka 33. ovog
Pravilnika sadrži:

– razlog izdavanja odobrenja za privremeni boravak
odnosno poslovne dozvole

– datum izdavanja odobrenja

– rok važenja odobrenja.

Članak 35.

Evidencija o strancima na stalnom boravku, uz podatke
iz članka 33. ovog Pravilnika sadrži:

– broj i datum izdavanja odobrenja za stalni boravak

– datum i razlog brisanja iz evidencije.

Članak 36.

Evidencija o izdanim osobnim iskaznicama za stranca
sadrži:

– podatke o zahtjevu za izdavanjem osobne iskaznice
za strance (datum, mjesto i dr.),

– naziv nadležnog tijela koje je izdalo osobnu
iskaznicu za stranca

– serijski broj osobne iskaznice za stranca,

– vrstu boravka,

– datum izdavanja i rok važenja osobne iskaznice za
stranca

– datum uručenja osobne iskaznice za stranca

– prezime, ime i adresu stana koja se ispisuje na osobnu
iskaznicu za strance.

Članak 37.

Evidencija o izgubljenim, nestalim, ukradenim li
poništenim osobnim iskaznicama za stranca sadrži:

– datum zaprimanja prijave o nestanku,

– prezime i ime,

– državljanstvo,

– serijski broj osobne iskaznice za stranca,

– način nestanka (gubitak, krađa i sl.),

– broj i datum izdavanja potvrde nadležnog tijela

– vrstu boravka,

– način utvrđivanja identiteta,

– datum i razlog poništenja, ako je osobna iskaznica
po­ništena.

Članak 38.

Evidencija o prijavi i odjavi boravišta ili
prebivališta odnosno promjeni adrese stana sadrži:

–
prezime i ime stranca,

– datum, mjesto i državu rođenja,

– državljanstvo,

– vrstu i broj putne isprave,

– vrstu boravka,

– rok važenja odobrenja boravka

– boravište ili prebivalište odnosno adresu stana

– prethodno boravište ili prebivalište odnosno adresu
stana,

– datum prijave i odjave,

– datum prijave promjene adrese stana,

– mjesto i datum ulaska u Republiku Hrvatsku.

Članak 39.

Evidencija o strancima kojima je otkazan boravak, uz
podatke iz članka 33. ovog Pravilnika sadrži datum i razlog otkaza boravka.

Članak 40.

Evidencija o strancima kojima je izdana radna
dozvola, uz podatke iz članka 33. ovog Pravilnika sadrži:

– naziv i sjedište poslodavca,

– šifru djelatnosti,

– podatak o kvoti,

– podatak o sezonskom zapošljavanju ili dnevnoj
migraciji,

– broj i rok važenja radne dozvole.

Članak 41.

Pravne i fizičke osobe koje pružaju usluge smještaja
strancima vode knjigu stranaca.

Knjiga stranaca mora biti ovjerena, prošivena, a
njezine stranice označene brojevima.

Na naslovnoj stranici knjige stranaca označava se
datum početka, a na posljednjoj, datum završetka njezinog vođenja.

Obrazac knjige stranaca (u daljnjem tekstu: Obrazac 10a)
sa­drži prostor za upis sljedećih podataka: redni broj, datum i sat dolaska
stranca, broj sobe, ime i prezime, državljanstvo, datum, mjesto i država
rođenja, vrsta i broj putne ili druge isprave, rok važenja odobrenja boravka u
Republici Hrvatskoj te datum i sat odlaska.

Članak 42.

Knjiga stranaca zaključuje se na kraju kalendarske
godine ili nakon što se sve njezine stranice popune.

Knjiga stranaca zaključuje se na stranici ispod
posljednjeg upisanog stranca, odnosno na unutrašnjoj stranici stražnjeg dijela
korica, ako su popunjeni svi dijelovi knjige.

Članak 43.

Nadležno tijelo ovjerava knjige stranaca i vodi
registar knjiga stranaca čiju je ovjeru izvršilo.

Registar iz stavka 1. ovog članka sadrži: naziv i
sjedište prav­ne osobe odnosno ime i prezime fizičke osobe koja pruža usluge
smještaja strancima i datum ovjere knjige.

8.
PRIJELAZNE I ZAVRŠNE ODREDBE

Članak
44.

Obrasci
1a, 2a, 3a, 4a, 5a, 6a, 7a, 8a, 9a i 10a tiskani su uz ovaj Pravilnik i njegov
su sastavni dio.

Ministar unutarnjih poslova utvrđuje cijenu obrazaca
iz stav­ka 1. ovog članka.

Članak 45.

Danom stupanja na snagu ovog Pravilnika prestaju
važiti odredbe Pravilnika o načinu izdavanja isprava i viza strancima te o
obrascima tih isprava i viza (»Narodne novine«, broj: 54/91 i 4/97) u dijelu
koji se odnosi na boravak stranaca, boravište i prebivalište stranaca te na
osobnu kartu za stranca.

Odredbe članka 1, 5. 6. 9., 16., 17., 18., 19., 20.,
21., 35., 46., 49. i 50. Pravilnika o načinu izdavanja isprava i viza strancima
te o obrascima tih isprava i viza, u dijelu koji se odnosi na izbjeglice,
ostaju na snazi.

Članak
46.

Ovaj
Pravilnik stupa na snagu danom objave u »Narodnim novinama«, a primjenjuje se
od 1. siječnja 2004. godine.

Broj:
511-01-52-73122/1-03
Zagreb, 18. prosinca 2003.

Ministar
**Šime Lučin,** v. r.

if !supportEmptyParas endif

if !supportEmptyParas endif

[Obrazac 1a](dodatni/376037.pdf)
ZAHTJEV ZA IZDAVANJE ODOBRENJA ZA PRIVREMENI BORAVAK,
POSLOVNU DOZVOLU I STALNI BORAVAK

if !supportEmptyParas endif

[Obrazac 2a i 3a](dodatni/376038.pdf)
ODOBRENJE BORAVKA
OTKAZ BORAVKA

if !supportEmptyParas endif

[Obrazac 4a](dodatni/376039.pdf)
ZAHTJEV ZA IZDAVANJE OSOBNE ISKAZNICE ZA STRANCA

if !supportEmptyParas endif

[Obrazac 5a](dodatni/376040.pdf)
KARTON OSOBNE ISKAZNICE ZA STRANCA

if !supportEmptyParas endif

[Obrazac 6a](dodatni/376041.pdf)
ZAHTJEV ZA TEHNIČKU IZRADU OSOBNE ISKAZNICE ZA STRANCA

if !supportEmptyParas endif

[Obrazac 7a](dodatni/376042.pdf)
OBRAZAC OSOBNE ISKAZNICE ZA STRANCA

if !supportEmptyParas endif

[Obrazac 8a](dodatni/376043.pdf)
PRIJAVA I ODJAVA BORAVIŠTA I PREBIVALIŠTA, ODNOSNO PRIJAVA PROMJENE ADRESE

if !supportEmptyParas endif

[Obrazac 9a](dodatni/376044.pdf)
 ZA IZDAVANJE RADNE DOZVOLE STRANCU

if !supportEmptyParas endif

[Obrazac 10a](dodatni/99993.htm)
KNJIGA STRANACA

Pravilnik, NN 202/2003-3214
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)